CELEX: 62009CN0157
Language: sk
Date: 2009-05-07 00:00:00
Title: Vec C-157/09: Žaloba podaná 7. mája 2009 — Komisia Európskych spoločenstiev/Holandské kráľovstvo

1.8.2009   
            
            
               SK
            
            
               Úradný vestník Európskej únie
            
            
               C 180/25
            
         Žaloba podaná 7. mája 2009 — Komisia Európskych spoločenstiev/Holandské kráľovstvo
   (Vec C-157/09)
   2009/C 180/44
   Jazyk konania: holandčina
   
      Účastníci konania
   
   
      Žalobkyňa: Komisia Európskych spoločenstiev (v zastúpení: H. Støvlbæk a W. Roels, splnomocnení zástupcovia)
   
      Žalovaný: Holandské kráľovstvo
   
      Návrhy žalobkyne
   
   
               —
            
            
               určiť, že Holandské kráľovstvo tým, že prijalo a ponechalo v platnosti článok 6 ods. 1 zákona z 3. apríla 1999 o zákonnej úprave povolania notára, porušilo ustanovenia Zmluvy o založení Európskych spoločenstiev, najmä jej články 43 a 45 ES,
            
         
               —
            
            
               zaviazať Holandské kráľovstvo na náhradu trov konania.
            
         
      Žalobné dôvody a hlavné tvrdenia
   
   Komisia po prvé vytýka, že podmienka štátnej príslušnosti pre prístup k povolaniu notára a pre výkon tohto povolania predstavuje neprimerané obmedzenie slobody usadiť sa, zaručenej článkom 43 ES, pre notárov, ktorí sú štátnymi príslušníkmi iného členského štátu. Článok 45 ES stanovuje výnimku z ustanovení o slobode usadiť sa, avšak iba pre činnosti, ktoré bezprostredne a špecificky súvisia s výkonom štátnej moci. Komisia sa domnieva, že úlohy vykonávané notárom v holandskom právnom systéme sa iba vo veľmi obmedzenom rozsahu dotýkajú výkonu štátnej moci, v dôsledku čoho táto okolnosť nemôže vo svetle ustálenej judikatúry k článku 45 ES odôvodniť uvedené obmedzenie.
   Po druhé Komisia vytýka, že podmienka štátnej príslušnosti v každom prípade nie je vo svetle článku 43 ES primeraná pre zabezpečenie určitej úrovne profesijnej spôsobilosti, ktorá zabezpečuje ochranu spotrebiteľa. Určite existuje aj iný spôsob zabezpečenia vysokej úrovne odbornej spôsobilosti pre úlohy vykonávané notárom, ktorý menej obmedzuje voľný pohyb, a to možnosť hostiteľského členského štátu vyžadovať niektoré z kompenzačných opatrení, stanovených v článku 4 smernice 89/48/EHS (1).
   
      (1)  Smernica Rady 89/48/EHS z 21. decembra 1988 o všeobecnom systéme uznávania diplomov vyššieho vzdelania udelených pri ukončení odborného vzdelávania a prípravy v dĺžke trvania aspoň troch rokov (Ú. v. ES L 19, s. 16; Mim. vyd. 05/001, s. 337).